Richard Paschasius
De Richard Paschasius, gebuer c. 1602 zu Bœur (Biirz) bei Houffalize am deemolegen Herzogtum Lëtzebuerg a gestuerwen de 14. Juni 1667 zu Tréier, war e lëtzebuergesche Benediktinerpater an de 65. Abt vun der Abtei Iechternach.

Prior an der Abtei Iechternach 

No sengem humanistesche Studium zu Lëtzebuerg an dem Studium vun der Philosophie zu Tréier ass de Richard Paschasius am Alter vun 22 Joer an d'Klouschter vun Iechternach agetrueden, wou hien am Joer 1625 op Maria Himmelfaart (15. August) d'Uerdenskleed huet dierfen undoen. 1636, am zéngte Joer no senger Profess, ass hie Prior vun der Abtei ginn.

Am Oktober 1649 gouf de Prior Paschasius vum franséische Maréchal Henri de La Ferté-Senneterre gefaange geholl an iwwer Sierk an Diddenuewen op Nanzeg verschleeft. No bal zwéi Joer Gefaangeschaft an nodeem en héicht Léisegeld bezuelt gi war, koum de Paschasius nees fräi.

Abt an der Abtei Iechternach 

Nom Doud vum Abt Fisch am Mäerz 1657 gouf de 5. Abrëll 1657 iwwer deem seng Nofolleg ofgestëmmt. Bei der Wal gouf de Paschasius zweeten hanner dem Philippe de la Neuveforge. Neien Abt gouf awer de Paschasius, deen de 6. September 1657 seng Nominatioun krut.

D'Famill 

Den Abt Paschasius hat zwéi Bridder, déi och Mënch waren: De Philipp Paschasius, Pater an der Abtei St. Eucharius-St. Matthias vun Tréier, do gestuerwen den 9. November 1676 am Alter vun 58 Joer, an den Heinrich Paschasius, gebuer zu Bœur den 19. Mäerz 1610, Subprior vun 1644-1669 an der Benediktinerabtei St. Maximin vun Tréier, gestuerwen den 3. Oktober 1681 an der Stad Lëtzebuerg.

Literatur 

Becker, Pilipp, 18. Jh. Geschichte der Abtei Echternach. Aus dem Lateinischen übersetzt. Übersetzung und Kommentar: Pierre Kauthen und Pol Schiltz. Verlag für Geschichte und Kultur, Trier 2021, XIV-268 S. (Publikationen aus dem Stadtarchiv Trier, Bd. 6 / Echternacher Schriftquellen – Sources epternaciennes, vol. 4).
Brimmeyr, Johann Peter, 1923. Geschichte der Stadt und der Abtei Echternach. Bd. 2. Als Manuscript herausgegeben von Dr. Rudolph Brimmeyr und Dr. Heinrich Schintgen, Luxemburg, 259 S. [65. Abt: Richard Paschasius, 1657-1667, S. 85].
Probst, Ed., 1951. Elections abbatiales à St-Willibrord d'Echternach au temps de Louis XIV. Die Warte 1951-05-09, Nr. 19, S. 10-11. BnL
Thiel, B. J., 1951. L'Abbaye d'Echternach. Ses élections abbatiales au XVIIIe siècle. Hémecht 1951, S. 27-42. BnL
 Thiel, B. J., 1952. Les armoiries de Dom Richard Paschasius, 64e abbé de l'Abbaye d'Echternach. Die Warte 1952, Nr. 8 (20. Februar), S. 3. BnL

Gebuer 1602
Gestuerwen 1667
Lëtzebuergesch kathoulesch Geeschtlech
Äbt vun der Abtei Iechternach